Innovering as hulpbron binne onsekerheid - Corona Krisissentrum
Tuis / COVID-19 / Innovering as hulpbron binne onsekerheid
Innovering as hulpbron binne onsekerheid
Thursday | 07 May | 2020
Die datum waarop leerders kan terugkeer skool toe, is steeds onseker. Soos sake tans staan sal Gr. 12 en Gr. 7-leerders eerste terugkeer skool toe, maar nie voor 1 Junie nie. Dit beteken dat leerders ten minste 42 skooldae verloor. Gr. R leerders, wat volgens die huidige plan laaste terugkeer skool toe, sal 102 van die jaar se 198 skooldae misloop.
Om te help dat leerders by bly, gaan die SOS se aanlyn klasse vir matrieks, wat sedert inperking daagliks gratis aangebied word, nou voort tot einde Mei. Die Wolkskool se daaglikse uitsendings sluit van nou af ook dele van die Gr. 11-leerplan in. Nuwe inhoud vir alle grade word daagliks bygewerk. Daar is nou ook voorsiening gemaak vir Gr. 1 – 3's, sodat hulle lekker saam kan Wolkskool.
Die minister van Basiese Onderwys, Angie Motshekga, het weer gister vir die kantlyn geskop sonder om regulasies oor die oopmaak van skole aan te kondig. Dit veroorsaak groot onsekerheid en frustrasie vir skole wat reeds alle gesondheidsmaatreëls in plek het om kontak onderrig geleidelik te hervat. Die voortdurende uitstel van die departement om maatreëls aan te kondig, laat leerders al verder agter raak met hul onderrig. Dié agterstand is veral 'n realiteit vir leerders aan skole wat geen aanlyn opsies bied of ander planne maak om leerders by te staan om tuis te werk nie.
Melanie Buys, hoof van Ontwikkeling by die SOS, sê dat onsekerheid a.g.v. die DBO se gebrek aan leiding, nie skole se eie voorbereiding in die wiele moet ry nie. "Skole se belangrikste hulpbron is hul vermoë om innoverend op te tree. Gebruik die hulpbronne tot jou beskikking, al het al die leerders nog nie toegang tot aanlyn klasse nie. Reel met n winkel in die omgewing dat leerders of ouers op n gegewe dag afskrifte van leerwerk daar kan kom haal. Betrek die gemeenskap en kry die nodige strukture in plek, sodat alles gereed is wanneer daar wel 'n aankondiging gemaak word."
Gesondheidsmaatreëls moet in plek wees, alvorens 'n skool heropen. Dit sluit in die beskikbaarheid van maskers en sanitering, sifting en toetsing van leerders en onderwysers, planne vir die gereëlde ontsmetting van geboue en die gereedheid om sosiale afstandsmaatreëls te handhaaf.
Die SOS het, in samewerking met verskeie rolspelers, 'n gefaseerde terugkeerplan vir skole opgestel wat pasgemaak kan word vir elke skool se omstandighede n.a.v. gesondheidswetgewing en beste praktyke wat in ander lande suksesvol was. Dit sal verseker dat leerders en onderwyspersoneel se gesondheid vooropgestel word, en dit moontlik maak om onderrig veilig en gesond te hervat.